## Odluka Ustavnog suda Republike Hrvatske broj: U-IIIA-4625/2005 od 10. rujna 2008.

### NN 111/2008 (29.9.2008.), Odluka Ustavnog suda Republike Hrvatske broj: U-IIIA-4625/2005 od 10. rujna 2008.

# USTAVNI SUD REPUBLIKE HRVATSKE

**3258**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Snježana
Bagić, Mario Kos, Davor Krapac, Duška Šarin i Nevenka Šernhorst, članovi Vijeća,
odlučujući o ustavnoj tužbi koju je podnijela R. K. iz S., koju zastupa A. G.,
dipl. pravnik iz Nezavisnog sindikata D. h. S., na sjednici održanoj 10. rujna
2008. godine, jednoglasno je donio

## ODLUKU

I. Ustavna tužba se usvaja.
II. Županijski sud u Splitu dužan je donijeti odluku u predmetu koji se vodi
pred tim sudom pod poslovnim brojem: Gž-3604/08 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
podnositeljici ustavne tužbe R. K. iz S., P. 71, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 17.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca, od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica je 22. studenoga 2005., na temelju članka 63. Ustavnog zakona
o Ustavnom sudu Republike Hrvatske (»Narodne novine« broj 99/99., 29/02. i
49/02. – pročišćeni tekst, u daljnjem tekstu: Ustavni zakon), podnijela ustavnu
tužbu smatrajući da joj je nerazumno dugim trajanjem parničnog postupka, koji se
vodi pred Općinskim sudom u Splitu pod brojem: P-543/07 (P-306/94, P-988/03),
povrijeđeno ustavno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Splitu te uvida u presliku spisa Općinskog suda u Splitu broj: P-543/07
(P-306/94, P-988/03) utvrdio sljedeće činjenice, koje su pravno relevantne za
odlučivanje o povredi ustavnog prava podnositeljice, zajamčenog člankom 29.
stavkom 1. Ustava.
Podnositeljica je 16. veljače 1994. podnijela tužbu Općinskom sudu u Splitu,
protiv »D.-p. f.« d.d. iz S., radi isplate plaće.
Do 5. studenoga 1997. održana su tri ročišta za glavnu raspravu (20. travnja
1994., 28. listopada 1994. i 16. prosinca 1994.).
Nakon 5. studenoga 1997. podnositeljica je podneskom od 25. svibnja 2000.
proširila tužbu i na »D.« d.d. iz S.
Ročište je održano 19. prosinca 2000.
Nakon toga ročišta su održana 21. veljače 2001., 20. lipnja 2001., 8. studenoga
2001., 10. siječnja 2002., 12. ožujka 2002., 24. travnja 2002., 12. lipnja
2002., 13. rujna 2002. i 30. listopada 2002.
Na ročištu održanom 14. siječnja 2003. saslušana je podnositeljica te je sud
donio rješenje kojim se u odnosu na prvotuženika, zbog otvaranja stečajnog
postupka, postupak prekida.
Iduće ročište održano je 25. veljače 2003.
Na ročištu održanom 8. travnja 2003. saslušan je svjedok S. K.
Ročišta zakazana za 16. svibnja 2003. i 8. srpnja 2003., 19. rujna 2003.
odgođena su jer se svjedokinja M. Š. nije odazvala pozivu suda radi saslušanja.
Ročište je održano 16. ožujka 2004., 1. srpnja 2004., 28. rujna 2004., 17.
veljače 2005. i 5. listopada 2005.
Nakon podnošenja ustavne tužbe glavna je rasprava zaključena 23. studenoga
2005., a na ročištu održanom 7. prosinca 2005. sud je objavio presudu kojom je
tužbeni zahtjev podnositeljice odbijen.
Spis je povodom žalbe podnositeljice otpremljen Županijskom sudu u Splitu koji
je presudom broj: Gž-512/06 od 27. travnja 2006., potvrdio prvostupanjsku
presudu.
Vrhovni sud Republike Hrvatske je povodom revizije podnositeljice donio presudu
i rješenje broj: Revr-615/06-2, kojima je djelomično odbio, a djelomično usvojio
reviziju te predmet vratio prvostupanjskom sudu na ponovni postupak.
Predmet je dobio novi broj: P-543/07, a ročište je održano 23. listopada 2007.
Na ročištu održanom 27. studenoga 2007. glavna je rasprava zaključena, a na
ročištu održanom 12. prosinca 2007. sud je objavio presudu kojom je djelomično
usvojio tužbeni zahtjev.
Spis se povodom žalbe podnositeljice nalazi na Županijskom sudu u Splitu gdje se
vodi pod brojem: Gž-3604/08.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Splitu podnijeta 16. veljače 1994.
Duljina postupka uzima se u obzir od 5. studenoga 1997., kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori« broj 18/97., 6/99. – pročišćeni tekst i 8/99. – ispravak, u
daljnjem tekstu: Konvencija). Protokol broj 12 na snazi je u odnosu na Republiku
Hrvatsku od 1. travnja 2005. (Zakon o potvrđivanju Protokola broj 12 uz
Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 14/02. i Objava o stupanju na snagu Protokola broj 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 9/05.), a Protokol broj 13 od 1. srpnja 2003. (Zakon o
potvrđivanju Protokola broj 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori« broj 14/02. i Objava o stupanju na snagu Protokola broj 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 13/03.).
U članku 6. stavku 1. Konvencije jamči se svakome pravo da, radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega, zakonom ustanovljeni neovisni i nepristrani sud u
razumnom roku ispita njegov slučaj.
U konkretnom slučaju postupak je i dalje u tijeku pa Ustavni sud utvrđuje da je
do dana donošenja ove ustavnosudske odluke postupak trajao ukupno četrnaest (14)
godina, šest (6) mjeseci i dvadeset pet (25) dana, a nakon stupanja na snagu
Konvencije pa do dana donošenja ove ustavnosudske odluke, dakle u razmatranom,
pravno relevantnom razdoblju, postupak je trajao deset (10) godina, deset (10)
mjeseci i pet (5) dana.

4.2. POSTUPANJE NADLEŽNIH SUDOVA

Ustavni sud je utvrdio da se u razmatranom razdoblju, postupak cijelo vrijeme
vodio pred Općinskim sudom u Splitu koji nije postupao učinkovito jer je od
pravno relevantnih radnji za odlučivanje o tužbenom zahtjevu saslušao
podnositeljicu i jednog svjedoka, iako je održao osamnaest ročišta. Sud je bio
neaktivan u razdoblju od 5. studenoga 1997. do 19. prosinca 2000., dakle tri
godine, jedan mjesec i četrnaest dana.
Nakon podnošenja ustavne tužbe sud je 23. studenoga 2005. donio presudu kojom je
tužbeni zahtjev podnositeljice odbijen.
Spis je povodom žalbe podnositeljice otpremljen Županijskom sudu u Splitu koji
je presudom broj: Gž-512/06 od 27. travnja 2006., potvrdio prvostupanjsku
presudu, a Vrhovni sud Republike Hrvatske je povodom revizije podnositeljice
donio presudu i rješenje broj: Revr-615/06-2, kojima je djelomično odbio, a
djelomično usvojio reviziju te predmet vratio prvostupanjskom sudu na ponovni
postupak.
Prvostupanjski sud je 12. prosinca 2007. donio presudu broj: P-543/07, kojom je
djelomično usvojio tužbeni zahtjev podnositeljice.
Postupak je i dalje u tijeku pred Županijskim sudom u Splitu, gdje se povodom
žalbe vodi pod brojem: Gž-807/08.

4.3. PONAŠANJE PODNOSITELJICE USTAVNE TUŽBE
(TUŽITELJICE U PARNIČNOM POSTUPKU)

Podnositeljica ustavne tužbe, kao tužiteljica u parničnom postupku, svojim
postupanjem, prema ocjeni Ustavnog suda, nije pridonijela duljini postupka.

4.4. SLOŽENOST SUDSKOG PREDMETA

Ustavni sud ocjenjuje da se ne radi o osobito složenom predmetu.

OCJENA USTAVNOG SUDA

5. Ustavni sud utvrđuje da je do donošenja ove ustavnosudske odluke postupak u
predmetu podnositeljice trajao preko četrnaest godina, a u pravno relevantnom
razdoblju deset godina, deset mjeseci i pet dana. Sagledavajući postupak kao
jedinstvenu cjelinu, a imajući u vidu neaktivnost i neučinkovito postupanje
suda, a osobito okolnost da je postupak i dalje u tijeku, Ustavni sud nalazi da
je povrijeđeno pravo podnositeljice na suđenje u razumnom roku, zajamčeno
člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Splitu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-4625/2005
Zagreb, 10. rujna 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović**, v. r.

Odluka, NN 111/2008-3258
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)